Maak jou huis ouderdomvriendelik - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak jou huis ouderdomvriendelik
Maak jou huis ouderdomvriendelik
Wanneer jy met ʼn gesin begin, of wanneer jy finansieel gevestig is en jou woonplek moet jou status weerspieël, is aftrede en ʼn veranderende liggaamsvermoë die laaste waaraan jy dink. Eiendomme word duur, wat jou op ʼn stadium mag noop om drie geslagte in een huis te laat woon. Hoe dit ook al sy, of jy jou bestaande huis ouderdomvriendelik of gestremdvriendelik sal moet maak, of gelukkig genoeg sal wees om ʼn splinternuwe aftreehuisie te kan bou, beplan vroegtydig en slim vir die dag wanneer jou leefstyl moet verander. Hou in gedagte dat met ouderdom beweeglikheid, sig en gehoor verander.
Beplan ʼn gesinshuis sodat dit maklik in twee wooneenhede verander kan word met minimale strukturele verandering. Verseker dat die nuwe wooneenheid ruim genoeg sal wees om die toerusting wat met ouderdom gepaard gaan, te kan akkommodeer en dat die eenheid ook natuurlike lig en hitte sal ontvang. As jy van vooraf bou, oorweeg ʼn oopplanhuis.
Indien ʼn tuin in jou beplanning is, plant dan immergroen struike en lê jou tuin só uit dat dit ʼn langtermynplesier sal wees vir elke seisoen. Vermy ʼn tuin op verskillende vlakke met trappies en grashellings. Bou ʼn paadjie van growwe segment of steen met ’n handreling langsaan. Vermy los gruis.
ʼn Trappie by die voor- en agterdeur is soms onvermydelik. Bou hulle van ʼn nie-gly materiaal en voeg ʼn handreling by. Dit sal slim wees om die handreling 500 cm langer te maak as die laagste trap sodat ʼn persoon wat onseker is eers sy of haar voete kan vind. Dui die boonste en vertikale gedeeltes van trappe aan met ʼn ander kleur of ʼn donkerder skakering sodat diegene met swak sig trappe maklik kan onderskei. Vermy te hoë of te lae trappe. ʼn Gemaklike hoogte tussen trappe is 165 cm met ʼn 260 cm wydte. Maak voorsiening vir spasie om ʼn oprit te bou wat wyd genoeg sal wees vir ʼn rolstoel of ʼn loopraam om in te pas. Vermy skerp draaie en te nou gangetjies waar ʼn rolstoel nie maklik sal kan beweeg nie en die hoeke en kosyne beskadig kan word.
Probeer trappe binne die huis vermy. Bedek trappe met ʼn nie-gly materiaal of met nie-gly teëls. Dui aan waar die trappies is met voetliggies in die muur wat permanent aan is. Bring ʼn handreling by trappe aan.
Bou muurproppe vroegtydig 800 cm van die vloer af in; jy wil nie tot op die vloer buk en sukkel met ʼn prop as jy nie meer goed kan sien nie en dit moeilik vind om te buk en weer regop te kom.
Groot, ronde deurknoppe is mooi maar vir klein kinderhandjies en ou rumatiekhande is hulle ʼn frustrasie. Gebruik liewer hefboomhandvatsels vir maklike toegang tot ʼn vertrek. Vermy ook ronde kraanhandvatsels in die kombuis en badkamers.
Hou die badkamerkleur neutraal; dit is nie so maklik om teëls af te kap as die vorige era se modegier begin pla nie. Ouer persone en gestremdes sal dalk verkies om te stort as om te bad. Maak seker die stort se deur is wyd genoeg om enige vorm van hulpverlening toe te laat. Nog beter, belê in ʼn inloopstort. Verseker dat noodhandvatsels by die bad, stort en toilet aangebring kan word. Maak ook voorsiening vir genoeg spasie sodat die badkamer en toilet se deure na buite oopmaak. Bring ʼn sitbankie aan in die stort. ʼn Los stortkop wat met die hand vasgehou kan word, is ook baie nuttig. ʼn Toilet met ʼn hoër sitplek gaan ook noodsaaklik wees in ʼn ouderdomvriendelike huis.
In die kombuis is ʼn ooghoogte oond nie net noodsaaklik vir sien nie, maar ook om warm panne veilig uit die oond te verwyder. Goeie lig is noodsaaklik bokant die stoof en by werkoppervlakke en dit sal slim wees om ligte binne-in kombuiskaste en in die kruidenierskas te installeer wat met ʼn deurbeheerde skakelaar werk. Maak voorsiening in die kombuisuitleg vir noodgryphandvatsels wat vertikaal en naby die vloeroppervlakte is eerder as hoog en horisontaal waar dit moeilik sal wees om op die been te kom indien jy in die kombuis sou val.
Die kandelaar by die ingangsportaal of bokant die eetkamertafel mag imposant wees maar gaan ʼn beslommernis wees om skoon te maak. Maak solank voorsiening om die kandelare met versteekte dakligte te vervang. Investeer ook in LED ligte. Verseker dat daar ook goeie beligting by die lees- of stokperdjie-area sal wees sodat daar nie later los kabels aangelê moet word wat slordig en verwarrend sal wees of mens sal pootjie nie.
Gordyne kan enige vertrek ʼn karakter van sy eie gee maar kan ouderdomsonvriendelik raak. Vervang gordyne so ver moontlik met byderwetse blinders wat duursaam is en maklik skoon gehou kan word.
Deurklokkies moet in alle vertrekke hoorbaar wees. Belê ook in ʼn interkomstelsel vir veiligheid en gerief.
Geniet dit om vir jou oudag te beplan en geniet dan jou aftreehuis.
Building a Retirement Home for Aging in Place, the Home of your Dreams.